Toimintasuunnitelma 2022
Hyväksytty valtuuston syyskokouksessa 21.11.2021

Heta – henkilökohtaisten avustajien työnantajien liitto ry

Yleistä
Heta-liitto edistää jäsentensä ihmisoikeuksia sekä henkilökohtaisen avun työnantajamallin toimivuutta, turvallisuutta ja kehitystä. Vuosi 2022 on Hetan 17. toimintavuosi. Hetan asema on vakiintunut Suomen merkittävimpänä henkilökohtaisen avun työnantajamallin asiantuntijana.

Vammaislainsäädännön uudistus ja sote-uudistus tulevat vaikuttamaan merkittävästi jäsentemme elämään. Siksi vaikuttaminen niiden sisältöön, myöhemmin soveltamiseen ja tulkintaan, on olennaisen tärkeää. 

Hetan historian ensimmäinen valtuuston kausi päättyy vuoden 2022 aikana, kun uusi valtuusto on valittu.
Vuoden 2022 päätavoitteet ovat:
•	Vammaispalvelulainsäädännön uudistukseen vaikuttaminen
•	Uuden työehtosopimuksen neuvottelu
•	Vertaistukitoiminnan jatkon varmistaminen.

Jäsenet
Yhdistykseen liittyy jäseniä enemmän kuin heitä eroaa. Suurin yksittäinen syy eroon on, ettei enää toimi työnantajana. Jäsenmäärän arvioidaan kehittyvän seuraavasti:
Arvio		Suunnitelma
Vuosi	2019	2020	2021	2022	
Jäsenmäärä	4175	4340	4370	4545
Nettomuutos	161	165	30	175
Muutos-%	4,0 %	4,0 %	0,7 %	4,0 %

Jatkossa jäsenet voivat saada jäsenmaksulaskun e-laskuna.

Palvelut työnantajuuden tueksi
Henkilökohtaisen avustajan työnantajana toimimista tukevat palvelut ovat Hetan työn pääpainopiste. Osa palveluista toteutetaan Sosiaali- ja terveysjärjestöjen avustuskeskus STEAn avustuksella, osa jäsenmaksutuotoilla. 

Henkilökohtaisen avun työnantajamalli on itsemääräämisoikeuden toteutumisen kannalta paras henkilökohtaisen avun järjestämistapa, mutta vapauden ja vastuun ohella työnantajuus on monin tavoin haastavaa ja toisinaan kuormittavaakin. Työnantajille kohdistetut palvelut auttavat ongelmatilanteissa ja vähentävät sitä kautta arjen kuormitusta.
Suunnitteilla on uuden sivuston perustaminen henkilökohtaisten avustajien rekrytoinnin tueksi. Avustajat.net tuo henkilökohtaisen avun tarvitsijat ja apua tarjoavat yhteen. Apua tarjoava voi olla yksittäinen avustaja tai palvelua tuottava yritys. Avustajat.net tekee siis työntekijöiden ja työnantajien löytämisen helpoksi. Sivustolle voi jättää työpaikkailmoituksia sekä työnhakuilmoituksia, ja se kehitetään henkilökohtaisen avun ja hetalaisten tarpeita ajatellen.
Vuoden 2022 aikana on tarkoitus saada sivusto testattua ja käyttökuntoon. Seuraavina vuosina sitä kehitetään edelleen käyttäjien toiveiden mukaan. Sivuston kehittämiseen tarvitaan myös ulkopuolista työvoimaa.

HetaHelp
HetaHelp tarjoaa oikeudellista asiantuntijaneuvontaa henkilökohtaisen avun työnantajamalliin liittyvissä kysymyksissä. Palvelu on kaikille avoin ja maksuton. HetaHelp-toimintaan sisältyy neuvonnan lisäksi tiedotus työnantajamallin juridisista kysymyksistä. Muuta oheismateriaalia ovat usein kysyttyjen kysymysten palsta, uutiskirjeet, tietoiskuvideot sekä tiedotus Hetan nettisivustolla ja some-kanavissa.

Vuoden 2022 HetaHelpin kehityskohteet ovat:
•	Kehitetään usein kysyttyjen kysymysten palstaa
•	Kehitetään henkilökohtaisen neuvonnan kirjallisten materiaalien monistettavuutta.

Jäsenten lakipalvelut
Hetan jäsenet voivat saada henkilökohtaista, oikeudellista apua ja neuvottelutukea tilanteissa, joissa:
•	Paikallisneuvotteluissa erimielisiksi jääneitä kysymyksiä ratkaistaan yhdessä JHL:n kanssa.
•	Työntekijäliitto tai muu taho esittää työnantajalle oikeudellisia vaateita.
•	Kunnan kanssa on syntynyt ongelma, joka liittyy työehtosopimuksen soveltamiseen.
Palvelu on maksutonta, ja sen rajaus tehdään tapauskohtaisesti. Heta ei ota asianajotoimeksiantoja.

Vertaistukitoiminta: Työnantajakumppanit-hanke
Uutena palveluna aloitettiin vuonna 2020 työnantajien vertaistukitoiminta. Työnantajakumppanit tukevat toisia henkilökohtaisten avustajien työnantajia omien kokemustensa ja osaamisensa mukaan. Työnantajakumppani on helposti lähestyttävä ja luotettava, matalan kynnyksen apu henkilökohtaisen avustajan työnantajalle. Vertaistuella lisätään työnantajien voimavaroja ja vähennetään yksinäisyyttä.

Vertaistukitoiminta vuonna 2022:
•	Heta on kouluttanut yli 20 vertaistukihenkilöä, joista henkilökohtaisten avustajien työnantajat voivat hakea itselleen työnantajakumppania.
•	Työnantajakumppanit antavat fokusoitua vertaistukea: tavoitteena on, että tukea hakevalla henkilöllä on mielessään jokin rajattu henkilökohtaisen avun työnantajamalliin liittyvä asia, johon hän etsii tukea vertaiselta.
•	Vertaistukea voidaan antaa kasvotusten, puhelimitse, sähköpostitse ja sosiaalisen median kautta.
•	Ryhmämuotoinen vertaistukitoiminta (Työnantajakumppanien kahvitauot) jatkuu.
•	Järjestetään työnantajakumppanien tapaaminen esim. Apuväline-messujen yhteydessä.
•	Vuoden aikana selvitetään, millaista jatkoa toiminnalle kehitetään, kun STEAn projektiavustus Työnantajakumppanit-toimintaan päättyy.
•	Jos koronatilanne sallii, koulutetut vertaistukihenkilöt voivat esitellä vertaistukitoimintaa ja Hetan toimintaa omalla lähialueellaan.

Viestintä
Henkilökohtaisen avustajan työnantajana toimiminen tuo mukanaan paljon vastuuta ja tarvetta olla ajan tasalla esim. vuosilomiin liittyvistä käytännöistä, kokemuslisistä ja muista vastaavista työsuhdeasioista. Heta tiedottaa aktiivisesti sekä ajankohtaisista työnantajuuteen liittyvistä asioista (kuten lakimuutokset ja arkipyhät) että yleisemmin työelämän laatukysymyksistä (kuten johtamis- ja vuorovaikutustaitojen kehittäminen).

Viestinnän teemat vuonna 2022
•	Panostetaan ulospäin suuntautuvaan viestintään, kuten lehtiartikkeleihin sekä someen.
•	Panostetaan sisällöntuotannossa selkeäkielisyyteen ja saavutettavuuteen.
•	Käydään läpi Hetan sivustolla jo olevaa materiaalia, jotta se on kaikilta osin mahdollisimman ajantasaista.
Paikka auki -avustuksella palkkaamamme järjestölähettilään työsuhde alkoi elokuussa 2021, ja jatkuu osa-aikaisena vuoden 2022 loppuun saakka. Hänen työtehtävänsä painottuvat videoiden tekemiseen sekä muihin viestintään liittyviin projekteihin. Mikäli uusi Paikka auki -hakemuksemme menee läpi, voimme palkata myös toimistoassistentin noin vuoden mittaiseen työsuhteeseen kesäkuusta 2022 alkaen.    
Olemme hakeneet STEAlta hankeavustusta uudelle hankeideallemme. Avustusehdotukset julkaistaan joulukuussa 2021. Hanke, johon haemme rahoitusta, on nimeltään Tietopaketti – alusta apuun. Kyseessä on kattava, henkilökohtaista apua käsittelevä tietopaketti kaikille henkilökohtaisen avun käyttäjille ja henkilökohtaista apua ensimmäistä kertaa hakeville.
Kokonaisuus käsittäisi printattavan oppaan sekä päivittyvän digioppaan, materiaalia nettiin ja someen sekä työpajoja ja webinaareja. Tuottamamme materiaalit sisältäisivät selkeällä kielellä kirjoitettua informaatiota ja vinkkejä esimerkiksi henkilökohtaisen avun hakemiseen, työsuhteeseen ja kommunikaatioon, henkilökohtaisen avun järjestämistapoihin ja niiden eroihin sekä työnantajuuteen liittyviin velvoitteisiin. Myös vertaistuellisia kokemuksia nostettaisiin esille.  

Vaikuttamistyö
Vaikuttamistyö on Hetan keskeinen tehtävä, jonka tavoitteena on jäsenten etujen ajaminen sekä toimialan ja turvallisen ja toimivan työnantajuuden kehittäminen. Vaikuttamistyöhön ei saada STEAn avustusta, minkä vuoksi se rahoitetaan jäsenmaksutuotoin. 
Heta on Vammaisfoorumin ja Assistentti.infon jäsen.

Vuoden 2022 päätavoitteet ovat:
•	Vammaispalvelulainsäädännön uudistukseen vaikuttaminen, jotta työnantajamallin toteutus ja käytännöt voivat kehittyä. 
•	Henkilökohtaisen avun tulee jatkossakin olla keskeinen vammaispalvelu.
•	Henkilökohtaiseen apuun pitää olla oikeus vammaisella henkilöllä, jonka on mahdollista itsenäisesti, eri kommunikaation keinoin tai tuettuna ilmaista tahtoaan.
•	Sote-uudistukseen valmistautuminen 
o	Tuodaan esiin Hetan vaaliteesejä ennen tammikuun aluevaaleja
o	Kootaan työnantajille tietoa, mitä muutos tarkoittaa
o	Tehdään uusille aluevaltuutetuille tietopaketti työnantajamallista
o	Luodaan yhteydet uusiin hyvinvointialueisiin
•	Seurataan henkilökohtaisen budjetoinnin lainsäädännön kehittämistä ja ns. itsemääräämisoikeuslainsäädännön etenemistä, ja tarpeen mukaan esim. otetaan kantaa näihin.
•	Seurataan 1.8.2021 voimaan tulleen vammaisalan ammattitutkinnon toteutumista.
•	Jatketaan vaikuttamista koronapandemiaan liittyvissä asioissa.
•	Yritetään saada Hetan edustaja Vammaispalvelujen käsikirjan toimituskuntaan vuonna 2023 alkavalle kaudelle.

Vaikuttamistyön toimintamuodot
•	sidosryhmäyhteistyö
•	tiedotus 
•	kumppaneiden kanssa sovitut yhteiset työryhmät ja ohjelmat
•	tapahtumat, omat ja muiden järjestämät
•	oikeussuojakeinot tarvittaessa

Keskeiset yhteistyökumppanit
•	Julkisten ja hyvinvointialojen liitto JHL
•	Hyvinvointiala HALI
•	Ministeriöt ja muut valtionhallinnon organisaatiot
•	Eduskunta, VAMYT-ryhmä
•	Sote-uudistusta valmistelevat tahot
•	Terveyden ja hyvinvoinnin laitos THL
•	Työvoimaviranomaiset
•	Sosiaali- ja terveysjärjestöjen avustuskeskus STEA
•	Kuntien vammaispalvelut
•	Kuntaliitto
•	Oima (SuoraTyö Oy)
•	Finnish Consulting Group FCG
•	Vammaisfoorumi
•	Kynnys ry:n Assistentti.info
•	Invalidiliitto
•	Henkilökohtaisen avun kolmannen sektorin yhteistyöryhmä: Heta-liitto, Kynnyksen Assistentti.info, Kehitysvammaisten palvelusäätiö, Honkalampi-säätiön ESE-keskus 

Tärkeimmät tapahtumat
•	Vammaispalvelujen neuvottelupäivät, ajankohtaa ei ole vielä julkistettu
•	Henkilökohtaisen avun paraati, järjestetään todennäköisesti Apuvälinemessujen yhteydessä
•	Henkilökohtaisen avun päivät, järjestetään todennäköisesti Apuvälinemessujen aikaan
•	Apuvälinemessut Helsingissä 11.-13.5.2022.

Työmarkkinatoiminta
Heta neuvottelee ja solmii henkilökohtaisia avustajia koskevan työehtosopimuksen Julkisten ja hyvinvointialojen liitto JHL ry:n kanssa. Työehtosopimusta noudatetaan Hetan jäsenten työsuhteissa. Heta on Hyvinvointiala HALI ry:n jäsen. Hetalla on työehtosopimuslain mukaiset valvontatehtävät, sekä työehtosopimuksen mukaiset yhteistyö- ja riidanratkaisumenetelmät JHL:n kanssa. 

Vuoden 2022 keskeiset tehtävät työmarkkinatoiminnassa:
•	Ennen työehtosopimisneuvotteluita laaditaan TES-kyselyt jäsenille, valtuustolle sekä Hetan työntekijöille. Kyselyiden vastaukset analysoidaan. Neuvotteluihin valmistaudutaan lisäksi työryhmissä JHL:n kanssa. 
•	Neuvotellaan uusi työehtosopimus. Nykyinen työehtosopimus päättyy 30.4.2022. 
•	Kuntaliiton ja HALIn kanssa käydään keskustelua työehtosopimuksen kehittämisestä.
•	Tiedotetaan ja tuotetaan ohjeita uuden työehtosopimuksen sisällöstä ja soveltamisesta.
•	Selvitetään oppisopimusasiaa. Nykyisellään työntekijän ottaminen oppisopimuksella vaatii työnantajalta Y-tunnuksen. Oppisopimusmahdollisuus voisi osaltaan lisätä kiinnostusta henkilökohtaisen avustajan työhön. 
•	Vaikutetaan työvoiman saatavuuden parantaminen
•	Edistetään yhteistyössä JHL:n kanssa avustajien sairausajan palkkakysymyksestä neuvottelemisen esteiden poistamista lainsäädännöstä ja Kelan rakenteista.
•	Neuvotteluiden jälkeen uusi työehtosopimus käännetään ruotsiksi ja englanniksi. Tarkistetaan, onko henkilökohtaisen avun työaikaoppaassa tarvetta päivityksille. 

Hallitukselle ja työntekijöille järjestetään toimintavuoden alussa yhteistä työehtosopimuskoulutusta.

Hallinto ja päätöksenteko 
Vuonna 2021 otettiin käyttöön osallistumisperusteiset kokouspalkkiot hallituksen jäsenille, valtuuston varsinaisille jäsenille ja varajäsenille, kun he sijaistavat varsinaista. Uudistuksella halutaan lisätä luottamustoimien arvostusta, luottamushenkilöiden sitoutumista ja motivaatiota sekä hyödyntää kaikkien osaaminen ja verkostot. Luottamushenkilöiden työpanokselle on tarvetta, koska nykyinen rahoitusrakenne ei mahdollista toiminnanjohtajan palkkaamista. 
Hetan historian ensimmäinen valtuusto päättää kautensa syksyllä 2022, jolloin järjestetään seuraavat valtuustovaalit. Vaali järjestetään kirjepostivaalina, jossa jokainen määräpäivään mennessä jäsenmaksunsa maksanut varsinainen jäsen voi äänestää 1–3 ehdokasta. Uusi valtuusto järjestäytyy syyskokouksessa loka-marraskuussa 2022.
Selvitetään Sosten jäsenyyden ehdot ja tarve.
Hallitukselle ja työntekijöille järjestetään toimintavuoden aikana yhteistä Teams-koulutusta. Selvitetään myös muut tietotekniset koulutustarpeet (Excel, Word, PP tms.) ja päivitetään osaamista tarvittavilta osin. 
Keväällä järjestetään hallituksen ja työntekijöiden yhteiset kehittämispäivät, jossa suunnitellaan tulevaa toimintaa ja uusia toimintamuotoja.

Hetan hallinnossa painotetaan:
•	avoimuutta ja keskustelua
•	nopeutta ja ketteryyttä
•	tehokasta, sähköistä toimintamallia.

Ensi vuonna ajankohtaista mm.:
•	riskikartoituksen tekeminen: varajärjestelyt, työ- ja muu turvallisuus, maineriskit jne.
•	Selvitetään lisävakuuttamisen tarve (mm. etätyöhön liittyvät vakuutukset)
•	selvitetään mahdollisuudet saada ICT-ohjelmistojen hyväntekeväisyyslisenssejä 
•	haetaan rahankeräyslupaa

Henkilöstöresurssit
•	hallintopäällikkö
•	4 juristia + osittaisten hoitovapaiden sijainen
•	viestinnän asiantuntija
•	järjestölähettiläs (osa-aikainen)
•	järjestösihteeri
•	vertaistukikoordinaattori (osa-aikainen)

Talous
Yhdistyksen talous on vakaa. Jäsenmaksujen merkitys taloudelle on kriittinen, koska niistä kertyy yli puolet tuloista. Kulupuolella henkilöstökulujen osuus on noin 70 % kustannuksista. Muut kulut jakautuvat pieniin eriin. 

Jäsenmaksut vuonna 2022 ovat:

Jäsenmaksulaji	Jäsenmaksu €	Liittymismaksu €
varsinainen jäsen	75	10
henkilökannattajajäsen	10	0
yhteisöjäsen	100	  0

Talousarviossa ovat mukana ne STEA-kohteet, joille on jo haettu rahoitusta vuodelle 2022.